CELEX: 32012D0270
Language: hu
Date: 2012-05-16 00:00:00
Title: 2012/270/EU: A Bizottság végrehajtási határozata ( 2012. május 16. ) az Epitrix cucumeris (Harris), az Epitrix similaris (Gentner), az Epitrix subcrinita (Lec.) és az Epitrix tuberis (Gentner) Unióba történő behurcolásának és Unión belüli elterjedésének megelőzését célzó sürgősségi intézkedésekről (az értesítés a C(2012) 3137. számú dokumentummal történt)

23.5.2012   
            
            
               HU
            
            
               Az Európai Unió Hivatalos Lapja
            
            
               L 132/18
            
         A BIZOTTSÁG VÉGREHAJTÁSI HATÁROZATA
   (2012. május 16.)
   az Epitrix cucumeris (Harris), az Epitrix similaris (Gentner), az Epitrix subcrinita (Lec.) és az Epitrix tuberis (Gentner) Unióba történő behurcolásának és Unión belüli elterjedésének megelőzését célzó sürgősségi intézkedésekről
   (az értesítés a C(2012) 3137. számú dokumentummal történt)
   (2012/270/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének harmadik mondatára,
   mivel:
   
               (1)
            
            
               Az Európai és Földközi-tenger melléki Növényvédelmi Szervezet (EPPO) által készített, károsítókra vonatkozó kockázatelemzés alapján a Bizottság által elvégzett értékelésből úgy tűnik, hogy az Epitrix cucumeris (Harris), az Epitrix similaris (Gentner), az Epitrix subcrinita (Lec.) és az Epitrix tuberis (Gentner) károsítják az e károsítóra fogékony növényeket. E károsítók különösen a Solanum tuberosum L. gumóit támadják meg, és közülük többek között az ültetésre szántakat (a továbbiakban: burgonyagumó), amelyet az egész Unióban termelnek. E károsítók a 2000/29/EK irányelvnek sem az I., sem a II. mellékletében nem szerepelnek.
            
         
               (2)
            
            
               Portugália arról tájékoztatta a Bizottságot, hogy területén jelen van az Epitrix cucumeris (Harris) és az Epitrix similaris (Gentner). A Spanyolország által 2010. szeptember 8-án benyújtott értesítés szerint az Epitrix similaris (Gentner) felbukkant az ország egyik régiójában. A rendelkezésre álló információból az is kitűnik, hogy az Epitrix cucumeris (Harris) és az Epitrix similaris (Gentner) egy olyan harmadik országban is jelen van, amely jelenleg burgonyagumókat exportál az Unióba.
            
         
               (3)
            
            
               Intézkedéseket kell hozni a burgonyagumó-behozatal vonatkozásában az olyan harmadik országok esetében, amelyek területén jelen van az Epitrix cucumeris (Harris), Epitrix similaris (Gentner), Epitrix subcrinita (Lec.) és az Epitrix tuberis (Gentner). Intézkedéseket kell hozni az olyan burgonyagumók mozgása kapcsán is, amelyek olyan uniós területről származnak, ahol megerősítették egy vagy több károsító jelenlétét.
            
         
               (4)
            
            
               Valamennyi uniós tagállamban el kell végezni az Epitrix cucumeris (Harris), az Epitrix similaris (Gentner), az Epitrix subcrinita (Lec.) és az Epitrix tuberis (Gentner) jelenlétére vonatkozó felderítést a burgonyagumón és a burgonyatermő területeken, az eredményről pedig értesítést kell kiadni. A tagállamok dönthetnek úgy, hogy más növényeken is végeznek felderítést.
            
         
               (5)
            
            
               Elő kell írni a tagállamoknak, hogy az Epitrix cucumeris (Harris), Epitrix similaris (Gentner), Epitrix subcrinita (Lec.) és az Epitrix tuberis (Gentner) jelenlétének megerősítése esetén jelöljenek ki körülhatárolt területeket az érintett szervezetek felszámolása vagy legalább feltartóztatása érdekében, valamint jelenlétének folyamatos ellenőrzése céljából.
            
         
               (6)
            
            
               A tagállamoknak az e határozatnak való megfelelés érdekében szükség esetén módosítaniuk kell jogszabályaikat.
            
         
               (7)
            
            
               E határozatnak 2014. szeptember 30-ig hatályosnak kell maradnia annak érdekében, hogy elegendő idő álljon rendelkezésre hatékonyságának értékelésére.
            
         
               (8)
            
            
               Az e határozatban előírt intézkedések összhangban vannak a Növényegészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Az Epitrix cucumeris (Harris), Epitrix similaris (Gentner), Epitrix subcrinita (Lec.) és az Epitrix tuberis (Gentner) károsítókra vonatkozó tilalmak
   Az Epitrix cucumeris (Harris), az Epitrix similaris (Gentner), az Epitrix subcrinita (Lec.) és az Epitrix tuberis (Gentner) (a továbbiakban: meghatározott szervezetek) Unióba való behurcolása és Unión belüli elterjedése ellen védekezni kell.
   2. cikk
   A burgonyagumó Unióba történő behozatala
   (1)   A Solanum tuberosum L. olyan gumói – beleértve az ültetésre szántakat (a továbbiakban: burgonyagumó) –, amelyek olyan harmadik országokból származnak (2), melyek területén tudvalevőleg jelen van egy vagy több meghatározott szervezet, csak abban az esetben hozhatók be az Unióba, ha megfelelnek az I. melléklet 1. szakaszának 1. pontjában szereplő különleges behozatali követelményeknek.
   (2)   Az Unióba történő belépésükkor az illetékes hatóság az I. melléklet 1. szakaszának 5. pontja szerint megvizsgálja a burgonyagumókat.
   3. cikk
   Burgonyagumók Unión belüli mozgása
   Az Unión belül, az 5. cikk szerint körülhatárolt területekről származó burgonyagumók Unión belüli mozgása csak abban az esetben megengedett, ha eleget tesznek az I. melléklet 2. szakaszának 1. pontjában meghatározott feltételeknek.
   A 2. cikknek megfelelően azon burgonyagumók mozgása, amelyeket az Unióba olyan harmadik országokból hoztak be, melyek területén tudvalevőleg jelen van egy vagy több meghatározott szervezet, csak abban az esetben megengedett az Unión belül, ha eleget tesznek az I. melléklet 2. szakaszának 3. pontjában meghatározott feltételeknek.
   4. cikk
   Felderítések és értesítések a meghatározott szervezetekről
   (1)   A tagállamok területükön éves hatósági felderítéseket végeznek a meghatározott szervezetek burgonyagumón és adott esetben más gazdanövényeken –, valamint a burgonyagumó termesztésére szolgáló termőföldön – való jelenlétének megállapítása érdekében.
   A tagállamok minden év április 30-ig értesítik a Bizottságot és a többi tagállamot e felderítések eredményeiről.
   (2)   A meghatározott szervezet bármely jelenlétéről vagy vélt előfordulásáról haladéktalanul értesíteni kell az illetékes hatóságokat.
   5. cikk
   Körülhatárolt területek és az azokat érintő szükséges intézkedések
   (1)   Amennyiben a 4. cikk (1) bekezdésében említett felderítések eredményei vagy más bizonyíték alapján egy tagállam megerősíti egy meghatározott szervezet jelenlétét területének egy részén, az adott tagállam késedelem nélkül körülhatárolt területet hoz létre, mely fertőzött körzetből és pufferzónából áll, a II. melléklet 1. szakaszának megfelelően.
   A tagállam intézkedéseket hoz a II. melléklet 2. szakaszának megfelelően.
   (2)   Amennyiben egy tagállam az (1) bekezdés szerinti intézkedéseket hoz, értesítésben azonnal megküldi a körülhatárolt területek jegyzékét, a területek határaira vonatkozó adatokat, beleértve az azok elhelyezkedését mutató térképeket, valamint az adott körülhatárolt területekre vonatkozóan meghozott intézkedéseket.
   6. cikk
   Megfelelés
   A tagállamok minden intézkedést meghoznak az e határozatnak való megfelelés érdekében, és szükség esetén olyan formán módosítják a meghatározott szervezet behurcolása és elterjedése elleni védelem érdekében elfogadott intézkedéseiket, hogy az intézkedések megfeleljenek e határozatnak. Ezekről az intézkedésekről haladéktalanul tájékoztatják a Bizottságot.
   7. cikk
   Alkalmazás
   Ezt a határozatot 2014. szeptember 30-ig kell alkalmazni.
   8. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2012. május 16-án.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 169., 2000.7.10., 1. o.
   
      (2)  Növény-egészségügyi kifejezések glosszáriuma – ISPM 5. számú referenciaszabvány és Növény-egészségügyi bizonyítványok – ISPM 12. számú referenciaszabvány, a Nemzetközi Növényvédelmi Egyezmény Titkársága, Róma.
   
      I. MELLÉKLET
      1.   SZAKASZ
      
         Az unióba történő behozatalra vonatkozó különleges követelmények
      
      
                  1.
               
               
                  A 2000/29/EK irányelv rendelkezéseinek sérelme nélkül azokat a burgonyagumókat, amelyeket az Unióba olyan harmadik országokból hoztak be, melyek területén tudvalevőleg jelen van egy vagy több meghatározott szervezet, a 2000/29/EK irányelv 13. cikke (1) bekezdése ii. pontja első albekezdésében említetteknek megfelelően növény-egészségügyi bizonyítványnak kell kísérnie, mely a „Kiegészítő nyilatkozat” rovatban tartalmazza a 2. és 3. pontban előírt adatokat.
               
            
                  2.
               
               
                  A bizonyítvány tartalmazza az alábbi a) és b) pontok egyikét:
                  
                              a)
                           
                           
                              a burgonyagumókat a nemzeti növényvédelmi szervezet által – az adott növény-egészségügyi intézkedésekre vonatkozó nemzetközi szabványokkal összhangban – kártevőmentesnek nyilvánított területen termesztették;
                           
                        
                              b)
                           
                           
                              a burgonyagumókat megmosták vagy megtisztították annak érdekében, hogy legfeljebb 0,1 % talaj maradjon rajtuk, vagy egy hasonló eljáráson átestek, amelynek kifejezetten az a célja, hogy ugyanezt az eredményt érje el és eltávolítsa az érintett meghatározott szervezeteket és kizárja azok terjesztésének kockázatát.
                           
                        
            
                  3.
               
               
                  A bizonyítvány a következő információkat tartalmazza:
                  
                              a)
                           
                           
                              a burgonyagumót a kivitelt közvetlenül megelőző hivatalos vizsgálat során az érintett meghatározott szervezettől és annak bármely tünetétől mentesnek találták és megállapították, hogy legfeljebb 0,1 % talajt tartalmaz;
                           
                        
                              b)
                           
                           
                              a burgonyagumó behozatalához használatos csomagolóanyag tiszta.
                           
                        
            
                  4.
               
               
                  Amennyiben adott a 2a) pontban előírt információ, a kártevőmentes terület nevét a „származási hely” rovatban kell feltüntetni.
               
            
                  5.
               
               
                  Az 1–4. pontnak megfelelően az Unióba behozott burgonyagumókat a beléptetési helyen vagy a 2004/103/EK bizottsági irányelvnek (1) megfelelően létesített célállomáson alaposan meg kell vizsgálni annak érdekében, hogy megállapítható legyen, hogy megfelelnek-e az 1–4. pontokban előírt követelményeknek.
               
            2.   SZAKASZ
      
         A mozgás feltételei
      
      
                  1.
               
               
                  A Unión belüli körülhatárolt területekről származó burgonyagumók csak abban az esetben szállíthatók Unión belüli nem körülhatárolt területekre, ha a 92/105/EGK bizottsági irányelvnek (2) megfelelően kitöltött és kiadott növényútlevél kíséri őket, és ha megfelelnek a 2. pontban előírt feltételeknek.
               
            
                  2.
               
               
                  A burgonyagumóknak meg kell felelniük a következő feltételeknek:
                  
                              a)
                           
                           
                              A burgonyagumókat a 92/90/EGK bizottsági irányelvnek (3) megfelelő nyilvántartásba vett termőhelyen termesztették vagy a 93/50/EGK bizottsági irányelvnek (4) megfelelően nyilvántartásba vett termelő termesztette vagy a 93/50/EGK irányelvnek megfelelően nyilvántartásba vett raktárból vagy elosztó-központból szállították őket;
                           
                        
                              b)
                           
                           
                              a burgonyagumókat megmosták vagy megtisztították annak érdekében, hogy legfeljebb 0,1 % talaj maradjon rajtuk, vagy egy olyan hasonló eljáráson estek át, amelynek kifejezetten az a célja, hogy ugyanezt az eredményt érje el és eltávolítsa az érintett meghatározott szervezeteket és kizárja a meghatározott szervezetek terjesztésének kockázatát; valamint
                           
                        
                              c)
                           
                           
                              a burgonyagumó mozgásakor használatos csomagolóanyag tiszta.
                           
                        
            
                  3.
               
               
                  Az 1. szakasz értelmében azon burgonyagumók mozgása, amelyeket az Unióba olyan harmadik országokból hoztak be, melyek területén tudvalevőleg jelen van egy vagy több meghatározott szervezet, csak abban az esetben megengedett az Unión belül, ha azokat az 1. pontban említett növényútlevél kíséri.
               
            
         (1)  HL L 313., 2004.10.12., 16. o.
      
         (2)  HL L 4., 1993.1.8., 22. o.
      
         (3)  HL L 344., 1992.11.26., 38. o.
      
         (4)  HL L 205., 1993.8.17., 22. o.
   
   
      II. MELLÉKLET
      
         KÖRÜLHATÁROLT TERÜLETEK ÉS AZ AZOKAT ÉRINTŐ INTÉZKEDÉSEK AZ 5. CIKK RENDELKEZÉSEINEK MEGFELELŐEN
      
      1.   SZAKASZ
      
         Körülhatárolt területek kialakítása
      
      
                  1.
               
               
                  A körülhatárolt területek a következő körzetekből állnak:
                  
                              a)
                           
                           
                              fertőzött körzet, amely magában foglalja legalább azokat a termőterületeket, ahol a meghatározott szervezet jelenlétét megerősítették, valamint azokat a termőterületeket, ahol a fertőzött burgonyagumót termesztették; valamint
                           
                        
                              b)
                           
                           
                              pufferzóna, mely a fertőzött terület határán túl elhelyezkedő, legalább 100 méter széles gyűrű; amennyiben egy termőterület valamely része ennek a gyűrűnek a területére esik, akkor az egész termőterület a pufferzónába kerül.
                           
                        
            
                  2.
               
               
                  Amennyiben több pufferzóna fedi egymást, vagy ezek földrajzilag közel vannak egymáshoz, olyan körülhatárolt területet kell kialakítani, amely magában foglalja az érintett körülhatárolt területeket és a köztük fekvő területeket is.
               
            
                  3.
               
               
                  A fertőzött terület és a pufferzóna kialakításakor a tagállamok megalapozott tudományos alapelvek figyelembevételével szem előtt tartják a következőket: a meghatározott szervezet biológiai jellemzőit, a fertőzöttség mértékét, a gazdanövények megoszlását, a meghatározott szervezet megjelenésére utaló bizonyítékot, valamint a meghatározott szervezet természetes terjedésre való képességét.
               
            
                  4.
               
               
                  Amennyiben egy meghatározott szervezet jelenlétét megerősítik a fertőzött körzeten kívül, a fertőzött körzet és a pufferzóna körülhatárolását ennek megfelelően felül kell vizsgálni és meg kell változtatni.
               
            
                  5.
               
               
                  Amennyiben egy körülhatárolt területen a 4. cikk (1) bekezdésében említett felderítések alapján a meghatározott szervezetet két éves időszak során nem mutatják ki, az érintett tagállam megerősíti, hogy az adott szervezet már nincs jelen azon a területen és az elhatárolás megszűnik. Az érintett tagállam tájékoztatja a Bizottságot és a többi tagállamot is.
               
            2.   SZAKASZ
      
         Körülhatárolt területeket érintő intézkedések az 5. cikk (1) bekezdése második albekezdése rendelkezéseinek megfelelően
      
      A tagállamok által a körülhatárolt területeket illetően hozott intézkedések magukban foglalják legalább a következőket:
      
                  1.
               
               
                  a meghatározott szervezet felszámolására vagy feltartóztatására irányuló intézkedések, beleértve a kezeléseket és fertőtlenítéseket, valamint szükség szerint gazdanövények ültetésére vonatkozó tilalmat;
               
            
                  2.
               
               
                  a meghatározott szervezetek jelenlétének megfelelő vizsgálatokkal történő folyamatos ellenőrzését;
               
            
                  3.
               
               
                  a burgonyagumó körülhatárolt területekről való elszállításának felügyeletét.